10 år med elektriske hyrevogne

I disse dage er det 10 år siden, de første elbiler fik tilladelse til at køre som hyrevogne. I de første år var antallet dog stærkt begrænset. Men efter en sløv start sker den grønne omstilling fra diesel-taxier til el-taxier sker i et tempo, der er få andre brancher forundt. I januar 2019 var der blot registreret otte elektriske taxier – i dag er tallet på 1.364.

I Dantaxi er antallet af elektriske hyrevogne på landsplan gået fra 290 til over 500 på bare et år, hvilket er en stigning på hele 75 procent. Den høje vækst skyldes flere ting, forklarer selskabets direktør Carsten Aastrup:

– Det er lettere at være el-taxi vognmand i dag sammenlignet med for blot få år siden. Ladeinfrastrukturen er væsentligt forbedret, og der er en bredere vifte af velegnede bilmodeller til rådighed for taxibrug, siger Carsten Aastrup.

– Vi bemærker også en stigende efterspørgsel efter el-taxier blandt erhvervskunder. Derudover er taxibranchen underlagt politiske reguleringer, der fastsætter miljøkrav til hvilke biltyper, der kan anvendes som taxier, hvilket også spiller ind.

Den første el-taxi i Dantaxi kom i drift i 2013. Selskabet hed på det tidspunkt Taxinord, og taxien var en Tesla Model S. I 2015 erhvervede Dantaxi-vognmænd i Nykøbing Mors tre el-biler. En af dem nåede at køre næsten en million kilometer inden den blev udskiftet i 2023.

I 2020 åbnede taxiselskabet Viggo, der var det første “rene” elbil-taxiselskab herhjemme.

I 2021 åbnede Dantaxi, i samarbejde med E.ON, Nordens største ladehub for el-taxier, kaldet Danhub. Kapaciteten på Danhub er opladning af 400 taxier i døgnet.

I maj 2023 har Dantaxi over 500 el-taxier ud af en flåde på i alt 1.900 taxier. De tre mest populære el-bilsmærker, blandt selskabets vognmænd, er Volkswagen, Mercedes og Tesla.

De mest populære elbiler blandt hyrevognschauffører:

# | Model | Antal
1 | Volkswagen ID.4 | 258
2 | Mercedes-Benz EQB | 160
3 | Skoda Enyaq iV | 105
4 | Tesla Model 3 | 96
5 | Mercedes-Benz EQE | 85
6 | Kia Niro | 77
7 | Mercedes-Benz EQA | 77
8 | Mercedes-Benz EQV | 67
9 | Hyundai Kona | 65
10 | Tesla Model Y | 48

(Pr. 30.04.2023. Kilde: Bilstatistik.dk).

10 år med elektriske hyrevogne